Document ID: /roh_data/filtered/fineweb-2-filterrobots_roh.jsonl.gz/42156

Las duas chasas sa chattan en il quartier Sorts en il vest da Glion, tranter ils binaris da la viafier ed il Rain.
Planisadas èn tenor Benno Burtscher, il president da la cassa da pensiun da la Viafier Retica, 30 novas abitaziuns da 2 1/2 enfin 4 1/2 stanzas. En quai lieu posseda la cassa da pensiun gia ina chasa da 14 abitaziuns.
Custs da 12 milliuns francs
En ils custs totals da 12 milliuns francs è era cumpigliada ina garascha sutterrana cun 44 parcadis, sco l'architect Rico Carigiet ha declarà. Sur la garascha sutterana, en il center tranter las chasas è plinavant planisà in spazi cun plantas e bancs da seser. L'inauguraziun da la nova surbajegiada è planisada per l'october 2017.
Cassa da pensiun posseda pliras chasas
Sper las chasas a Glion posseda la cassa da pensiun da la Viafier retica anc 10 ulteriuras chasas cun abitaziuns a Cuira, Tavau, Landquart, Puntraschigna e Samedan. Cun las duas chasas planisadas a Glion posseda la cassa da pensiun 270 abitaziuns cun ina valita totala da rodund 80 milliuns francs. Ensemen cun la chasa existenta vegn la surbajegiada a Glion ad avair 44 abitaziuns ed ella vegn ad esser la pli gronda surbajegiada che la cassa da pensiun posseda.